钦定古今图书集成/明伦汇编/皇极典/第241卷 > 礼记 > 《礼运》
## 钦定古今图书集成/明伦汇编/皇极典/第241卷 > 礼记 > 《礼运》

君者所明也，非明人者也；君者所养也，非养人者也；君者所事也，非事人者也。故君明人则有过，养人则
不足，事人则失位。故百姓则君以自治也，养君以自
安也，事君以自显也。故礼达而分定。故人皆爱其死
而患其生。

〈陈注〉“君者，正身修德而为臣民之所则效者也，非则效人者也；臣民之所奉养也，非奉养人者也；臣民之所服事也”，非服事人者也。君而则人，则是身不足以为人所取则，而反取则于人，非立于无过之地者矣。君而养人，则一人之身，岂能供亿兆人之食，必不足矣；君而事人，则降尊以事卑，为失位矣。惟百姓者，则君以自治其身，所谓文武兴则民好善也。“养君以自安”，谓竭力供赋税，则有耕食凿饮之安也。“事君以自显”，谓竭忠尽职，则有锡爵之荣也。礼教通达而名分不逾，故人皆慕守义而死，耻不义而生也。